นายกรัฐมนตรี พร้อมร่วมการประชุมผู้นำเขตเศรษฐกิจเอเปคและร่วมพิธีรับมอบการเป็นเจ้าภาพการประชุมเอเปค 2022
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า นายกรัฐมนตรี มีกำหนดการเข้าร่วมการประชุมผู้นำเขตเศรษฐกิจเอเปค (APEC Economic Leaders’ Week: AELW) ผ่านระบบการประชุมทางไกล ระหว่างวันที่ 11 – 12 พฤศจิกายน 2564 โดยวันที่ 11 พฤศจิกายน 2564 เวลา 19.00 น. นายกรัฐมนตรี ร่วมการหารือระหว่างผู้นำเขตเศรษฐกิจเอเปคกับสภาที่ปรึกษาทางธุรกิจเอเปค (ABAC – Leaders’ Dialogue) ส่วนวันที่ 12 พฤศจิกายน 2564 นายกรัฐมนตรีกล่าวปาฐกถาในการประชุม APEC CEO Summit และร่วมการประชุมผู้นำเขตเศรษฐกิจเอเปค ครั้งที่ 28 โดยในตอนท้ายนายกรัฐมนตรีจะร่วมพิธีรับมอบการเป็นเจ้าภาพเอเปค ซึ่งนางสาวจาซินดา อาร์เดิร์น นายกรัฐมนตรีนิวซีแลนด์จะส่งมอบการเป็นเจ้าภาพเอเปคให้นายกรัฐมนตรีไทย สำหรับในปี 2564 นี้ นิวซีแลนด์เป็นเจ้าภาพการประชุมเอเปค ในหัวข้อหลัก ร่วมกัน ทำงาน เติบโต ไปด้วยกัน และได้นำเสนอประเด็นสำคัญ 3 ประเด็น ได้แก่ นโยบายเศรษฐกิจและการค้าที่ส่งเสริมการฟื้นฟู การเพิ่มการมีส่วนร่วมและความยั่งยืนเพื่อการฟื้นฟูและการมุ่งสู่นวัตกรรม และการฟื้นฟูที่ใช้ดิจิทัลโฆษกประจำสำนักนายกรัฐมนตรี กล่าวว่า นายกรัฐมนตรีมีความพร้อมที่จะนำเสนอบทบาทของประเทศไทย ผลักดันในประเด็นที่จะเป็นประโยชน์ร่วมกันในหลายประเด็น ได้แก่ ความเชื่อมโยงในภูมิภาค โดยเฉพาะการเดินทางระหว่างกันและการท่องเที่ยว การกระตุ้นการค้าและการลงทุน และการพลิกโฉมเศรษฐกิจ โดยนำเสนอโมเดลเศรษฐกิจชีวภาพ-เศรษฐกิจหมุนเวียน-เศรษฐกิจสีเขียว (BCG Economy Model) ในโอกาสนี้ ขอเชิญชวนชาวไทยทุกคนร่วมเป็นเจ้าภาพเอเปคปี 2565 พร้อมแสดงจุดยืนและบทบาทของไทยในเวทีระหว่างประเทศ มั่นใจว่าประเทศไทยจะสามารถเป็นเจ้าภาพที่ส่งผลอย่างรูปธรรมให้กรอบการทำงานเอเปคในปี 2565 ได้อย่างแน่นอน